33. schôdza NR SR - 2.deň - A. dopoludnia
Dátum: 2025-03-26
Poslanec: Szalay, Tomáš (SaS)
Druh vystúpenia: Vystúpenie v rozprave

28. Tak krásne ráno. Dobré ráno, pán minister. Budem stručný. V zásade zopakujem podobné veci, ako povedali moji predrečníci. Zákon, ktorým by sa urobila reforma záchrannej zdravotnej služby, je potrebný. Osobne som na príprave takejto legislatívy pracoval u jedného z pred, pred, pred, predchodcov pána ministra Šaška, u pána ministra Druckera v rokoch 2016 – 2017, viedol som projektový tým, ktorý pripravoval zmenu v záchrankách, v celej organizácii, v zásade celú tú reformu. Veľký, pekný projektový tým, vyrobili sme z toho závery v 2017 a trvalo osem rokov, kým sa to dostalo do paragrafového znenia do parlamentu. To je tempo práce na ministerstve zdravotníctva. Aj keď niečo vymyslíte, to trvá osem rokov, kým sa to dostane z papiera do nejakých paragrafov. A nielen to, dostalo sa to aj do nejakého plánu úloh a malo to byť vlani na jeseň, ale nebolo. Dolinková odišla, nestihla sa tomu venovať a, pán minister, vy, pán minister, ste sa venovali lekárskym odborárom, ktorí nám zobrali toľko energie, že sa tu neriešili podstatné veci. A podstatné veci sú, že v záchranke nám, záchranka nám zachraňuje životy a nefunkčná záchranka nám prináša úplne zbytočné úmrtia, takzvané odvrátiteľné úmrtia. Predlžovanie dojazdových časov sa jasne podpisujú pod šancu pacienta prežiť. Ja považujem ale za naozaj nepochopiteľné, že dnes, na konci marca, sa zaoberáme týmto zákonom, ktorým sme sa mali zaoberať minulý rok. A keďže sme sa ním nezaoberali minulý rok, lebo sme tu riešili niečo iné, v skrátenom konaní sme tu napríklad posielali doktorov do basy a potom sme v skrátenom konaní tých doktorov z basy zase vyháňali, tak sme tu nútení hlasovať o skrátenom legislatívnom konaní, ktoré je možno len v troch prípadoch, ale ani jeden z tých troch prípadov podľa mňa nie je, nesedí na túto situáciu. Skrátka sme nútení hlasovať v skrátenom legislatívnom konaní o prijímaní potrebnej reformy záchrannej zdravotnej služby. A kým teda to to nie je ešte rokovanie o samotnom zákone, kým ja s tým prvým čítaním samotného zákona problém nemám, s tým skráteným legislatívnym konaním problém rozhodne mám. Takéto zrýchlené procesy vedú k tomu, že tie zákony nie sú potom napísané dobre. Mali sme tu nedávno takú skúsenosť a možno si to pamätáte, že na prelome roka nám nefungovali elektronické recepty. Elektronické recepty nám nefungovali preto, lebo sme tu schválili nejaký zákon o národnom zdravotníckom informačnom systéme, ku ktorému bola podaná nejaká pripomienka, ten pozmeňovací návrh, a v druhom čítaní sa tam niečo pomenilo a náhle nám to vyplo elektronické recepty. A keďže sme to robili rýchlo, rýchlo, rýchlo, lebo však už idú Vianoce, tak sme poškodili tisícky lekárov, milióny pacientov, nefungovali elektronické recepty. Toto isté sa môže stať opäť, ak budeme zase cválať v dôležitej reforme a budeme tu prijímať nejaké pozmeňovacie návrhy. Ja absolútne súhlasím s mojím predrečníkom Marekom Krajčím, a to je čo povedať, že s Marekom Krajčím súhlasím, ktorý hovorí, že sa budeme čudovať, že sa nám budú panenky pretáčať, čo sa bude v druhom čítaní k tomuto zákonu prijímať. A pokiaľ je to v skrátenom legislatívnom konaní, tá šanca, že to stihneme opraviť skôr, než to začne nejakým spôsobom platiť, je malá. Ja naopak považujem za vysokú šancu, že tam bude chyba a že tu budeme robiť opravy opráv. Ako nechcem byť zlý, veštec a prognostik, ale obávam sa, že toto sa stane. A rovnako súhlasím s predrečníkom, že najväčší problém, najväčší problém, ktorý pred nami stojí, budú samotné výberové konania na prevádzkovateľov záchrannej zdravotnej služby na ďalšie obdobie. Za posledných dvadsať rokov sme tých výberiek mali požehnane a každé jedno, doslova každé jedno výberové konanie na poskytovateľa záchranky skončilo škandálom. Skončilo škandálom, že to prešetrovala polícia, že boli podané trestné oznámenia, že to išlo na súdy, že nejaká hlava padla na konci dňa, aby prevzala formálne zodpovednosť za tender, v ktorom ide o stovky miliónov eur. A to bude aj v tomto prípade. To bude aj v tomto prípade a bojím sa, že tie pozmeňovacie návrhy, ktoré sa budú snažiť nejakým spôsobom ovplyvniť výsledok toho budúceho výberového konania, ten zákon nakoniec celkom úspešne znefunkčnia. Ešte jeden aspekt by som dodal, samozrejme patrí aj k samotnému návrhu zákona, že prečo takýto cval, prečo takýto cval. No tento cval je tu okrem iného aj preto, lebo Úrad pre verejné obstarávanie už vydal prvostupňové rozhodnutie o tom, že záchranky sa nemajú vyberať takým spôsobom, akým sa vyberajú, teda tí poskytovatelia, aleže má byť k tomu urobené verejné obstarávanie. Zatiaľ to nie je druhostupňové rozhodnutie, je to len prvostupňové rozhodnutie ÚVO. Ale v prípade, ak by to prvostupňové bolo potvrdené druhým stupňom, tak potom všetko, o čom sa tu rozprávame, čo sa týka výberov záchraniek pre kamarátov a neviem koho všetkého, padá, lebo treba robiť verejné obstarávanie. Takže tu cválame preto, aby sme stihli schváliť tento zákon a urobiť tie výberká skôr, než by ÚVO povedalo, že to treba robiť inak. Upozorňujem na toto riziko. Môže sa stať, že možno nám povedia, že tie celé výberové konania, ktoré robilo ministerstvo, nie sú v poriadku a bude potrebné sa s tým vysporiadať. Možno by som potom aj ocenil, pán minister, keby ste sa k tomu ÚVO dokázali v nejakej forme, či už ako navrhovateľ v úvodnom, záverečnom či akom slove vyjadriť, lebo je to dôležitá otázka, tá totiž ohrozuje vlastne fungovanie zdravotníctva ako takého, že či ÚVO, akým spôsobom má verejné obstarávanie vstupovať do obstarávania poskytovateľov zdravotnej starostlivosti hradenej z verejného zdravotného poistenia. Takže summa summarum, skrátené legislatívne konanie v tomto kontexte nepovažujem za opodstatnené a strana Sloboda a Solidarita nebude podporovať skrátené legislatívne konanie k tomuto zákonu. Ďakujem.